open-index/open-wikipedia-markdown huggingface dataset:
Veneetsia punane

**Veneetsia punane** on iseloomuliku värvusega punane ooker ja üks punastest värvitoonidest, heledapoolne soojatooniline veidi pruunikas punane värvus, mis vastab samanimelise värvipigmendi toonile. Veneetsia punaseks nimetatav ookrisort koosneb enamuses raudoksiidist Fe2O3, mida kaua aega saadi looduslikust hematiidist; tänapäeval toodetavad Veneetsia punaseks nimetatavad pigmendid valmistatakse tehisliku raudoksiidi baasil, ent raudoksiid peab moodustama üle poole pigmendi koostisest.

## Ajaloost
Veneetsia punane leidis rohket kasutust Itaalia renessansi maalikunstis 14.–17. sajandil. Sel perioodil oli Veneetsia oluline kauba- ja kunstikeskus ning maalikunstnikud kasutasid silmapaistvate särava tooniga ultramariini ja punaste orgaaniliste lakkpigmentide kõrval ka tagasihoidlikumat punast ookrit. Veneetsia punane ooker oli 15. sajandi Itaalia maalikunstniku Cennino Cennini käsiraamatu "Il libro dell'arte" järgi värvi nimega *[[cinabrese]]* peamine komponent. Värvi saamiseks soovitati Veneetsia punast segada valge lubjaga suhtes 2:1 ja sellega võis maalida nahatoone kätel, näol ja aktifiguuridel. Kollase ookriga segatult andis hele punaooker säravoranže toone näiteks draperiidel ja laseerivalt kasutati seda alusmaalikihtideks.

Nimetus Veneetsia punane ilmub inglise keelde 18. sajandil. Tehnilised analüüsid ei too alati välja, millisest piirkonnast on pigment pärit, ent üht kaevandust Veneetsia lähedal seostatakse just nimelt Tiziani loominguga.

Eesti keeles on värvipigmendi nimetus kasutusel ja värvinimetust on kasutatud juuksevärvuse kirjeldamiseks ja juuksevärvide nimetustes ühe toonina. Samuti on tooni nimetust kasutatud kunstitarvete juures.

## Kirjeldus
Veneetsia punane värvus on vähem oranž kui Pozzuoli punane, ent soojem ja erksam kui inglispunane ja India punane. Värvuse toon on teistest punastest ookritest vähema küllastusega ja valgega segatuna annab see külmroosakaid toone.

## Variatsioonid
Veebivärv *Venetian red* on soe pruunikaspunane  

## Viited
Sarapuu-urvaliudik

**Sarapuu-urvaliudik** (*Ciboria coryli*) on kottseente hulka kuuluv seeneliik.

Kasvab veebruarist aprillini sarapuu või lepa mumifitseerunud isasurbadel.

## Välislingid
* Sarapuu-urvaliudik andmebaasis eElurikkus
Parsuna

***Parsuna*** (vene keeles *парсуна*, moonutatud kuju ladinakeelsest sõnast *persona*) on portreemaali liik, mis oli iseloomulik Moskva tsaaririigile ja keisririigi algusperioodile. *Parsuna* stiil lähtus ikoonimaali traditsioonist ja sellega samaaegselt taotles realistliku portree kujutamise sihti. Peamiselt kujutati valitsejaid ja muid tähtsaid isikuid. Hoolimata mõningatest sarnastest joontest ikooniga pole parsuna siiski tõeline ikoon.

## Iseloomulikud jooned
*Parsuna* maaliti nagu ikoongi krunditud puittahvlile vene ikoonile iseloomuliku keskosa raamiva kõrgema servaga, kuid erinevalt ikoonist ei maalitud kujutatavat mitte ikooni kindlat kaanonit järgides, vaid jäädvustades modelli iseloomulikke näojooni ja detaile. Sarnasus jäi sageli siiski ligikaudseks ja maalija lisas portreele detaile ja atribuute, mis aitasid kujutatavat identifitseerida. Figuur maaliti esialgu jäigalt kontuuripõhiselt, värvipinnad lokaaltoonides ja lamedatena, kuid rohkem maale on säilinud stiilis, mis kasutab veidi valguse-varjuga modelleerimist ja materjalide realistlikumat kujutamist (ikoonimaalis nn *фряжское письмо* 'frangi stiil'). Nagu ikoonil oli *parsuna*l kirjutatud tekst kujutatu tiitli ja nimega ja mõnikord võidi lisada ka ikooni traditsioonist pärit aupaiste. Sarnasus ikooniga tuleb muuhulgas asjaolust, et see oli ainuke maalimisetehnika ja isiku kujutamise traditsioon, mida Venemaal tunti. 

See maalitüüp ilmus 16. sajandil, mil vene ikoonimaali kõrgaeg oli juba läbi. 17. sajandist on *parsuna*sid teada kõige rohkem. Sel perioodil hakati puittahvli asemel üha enam maalialusena kasutama lõuendit.

## Ajaloost
Vene *parsuna* sarnaneb mõnevõrra Ukraina, Valgevene, Poola ja Leedu 15.–18. sajandi portreemaalidele. 18. sajandil *parsuna* traditsioon hääbus. Peeter I ajal hakkasid vene maalikunstnikud tsaari toetusel maalima isikuid Lääne-Euroopa portreemaali traditsioonis. Nende maalide kohta võeti kasutusele teine sõna *portret* (*портрет*), et eristada seda varasemast lihtsamast *parsuna*st.

Kõige tuntumad ja stiililt kõige eristuvamad maalid sellest tüübist on 16. sajandi lõpust pärinevad Ivan Julma ja tema poja Fjodor I *parsuna*d ja vürst Mihhail Skopin-Šuiski *parsuna* 17. sajandist. Arvatakse, et kõige esimesed *parsuna*d maalisid Relvapalati meistrid, kellest nimeliselt teada kunstnik on ikoonimaalija Simon Ušakov

## Näiteid

Feodor_I_of_Russia_(parsuna,_1630s,_Moscow_History_museum).jpg|Fjodor I
M.V. Skopin-Shuyskiy (17th c., Tretyakov gallery).jpg|Vürst Mihhail Skopin-Šuiski
Equestrian portrait of Tsar Mikhail Fedorovich - Google Cultural Institute.jpg|Tsaar Mihhail I Fjodorovitš
Yermak Timofeyevich.jpg|Jermak Timofejevitš, 17. sajandi *parsuna*
Parsuna of Vasiliy III.jpg|Vassili III, 17. sajandi *parsuna*
Sophia_Alekseyevna_of_Russia.jpg|Regent Sofia Aleksejevna
Portrait of Tsaritsa Natalya Kirillovna Naryshkina - Google Cultural Institute.jpg|Tsaarinna Natalja Narõškina
Young_Peter_the_Great_parsuna.jpg|Noor Peeter I


## Viited

## Välislingid
* When is an Icon not an Icon? | Russian Parsuna
Planck

**Planck** oli Euroopa Kosmoseagentuuri (ESA) hallatav kosmoseobservatoorium aastatel 2009–2013, mille eesmärk oli kaardistada kosmilise mikrolaine-taustkiirguse (CMB) anisotroopiaid mikrolaine- ja infrapunasagedustel kõrge tundlikkuse ja nurkeraldusvõimega. 

Plancki observatoorium oli mitmete kosmoloogiliste ja astrofüüsikaliste probleemide jaoks oluline teabeallikas. Üks selle peamisi eesmärke oli testida teooriaid varajase Universumi ja kosmilise struktuuri päritolu kohta. Planck andis märkimisväärse ülevaate Universumi koostisest ja arengust.

21. märtsil 2013 avaldas Plancki meeskond oma esimese taevakaardi kosmilise mikrolaine tausta kohta. Kaart oli erakordse kvaliteediga ja võimaldas teadlastel mõõta temperatuurimuutusi CMB-s enneolematu täpsusega. 2015. aasta veebruaris avaldati laiendatud väljaanne, mis sisaldas polarisatsiooniandmeid. Plancki meeskonna viimased dokumendid avaldati 2018. aasta juulis, mis tähistas ühtlasi Plancki meeskonna tegevuse lõppu.

## Plancki passiveerimine
Missiooni lõppedes viidi Planck heliotsentrilisele orbiidile ja passiveeriti, et vältida tulevasi missioone ohtu seadmast. Lõplik deaktiveerimiskäsk saadeti Planckile 2013. aasta oktoobris.
Friedmanni-Einsteini universum

**Friedmanni-Einsteini universum** on kosmoloogiline mudel, mille esitas 1931. aastal Albert Einstein.

Mudel on ajaloolise tähtsusega kui esimene teaduspublikatsioon, milles Einstein võttis omaks ajas muutuva raadiusega Universumi võimalikuse.

Tõlgendades Edwin Hubble'i avastust lineaarse seose kohta galaktikate punanihke ja nende radiaalse kauguse vahel kui tõendit paisuvast Universumist, loobus Einstein oma varasemast staatilisest universumimudelist ja võttis omaks Aleksandr Fridmani dünaamilise kosmoloogia. Eemaldades Friedmanni võrranditest kosmoloogilise konstandi liikme, põhjendades seda kui mittevajalikku, jõudis Einstein universumi mudelini, mis paisub ja seejärel tõmbub kokku – mudelini, mida hiljem nimetati Friedmanni-Einsteini universumi mudeliks. 

Mudelis tuletas Einstein lihtsad avaldised, mis seostavad aine tihedust, universumi raadiust ja paisumise ajavahemikku Hubble'i konstandiga.

Friedmanni-Einsteini universum erineb oluliselt 1932. aastal esitatud monotoonselt paisuvast Einsteini – de Sitteri mudelist.

## Viited
Kaabliredel

**Kaabliredel** on konstruktsioon, mida kasutatakse elektrikaablite toetamiseks ja paigaldamiseks hoonete ning tööstusrajatiste elektripaigaldistes. Kaabliredel kaitseb kaableid mehaaniliste ja keskkonnamõjude eest. 

Kaabliredeli materjal oleneb kasutuskohast ja keskkonnatingimustest. Levinumad materjalid on alumiinium ja teras. 
## Alumiiniumist kaabliredel

Alumiiniumist kaabliredelit sobib kasutada tehniliselt keerulistes paigalduskeskkondades, kus on vajalik korrosioonikindlus ja pikk kasutusiga. Peamised kasutuskohad on näiteks paberi- ja tselluloositööstus, keemia- ja petrokeemiatööstus, toiduainetetööstus. Elektrijaamad ja telekommunikatsioonisüsteemid, sillad, tunnelid ja veepuhastusjaamad on samuti sobivad kasutuskohad.

Alumiinium materjalina on kerge ja kergesti käsitletav. Alumiinium on korrosioonikindel ja hea temperatuuritaluvusega materjal, mis ei vaja täiendavat pinnakatet. Kaablite paigalduse puhul on samuti oluline tulekindlus, alumiinium ei põle ega eralda põlemisel ohtlikke gaase. 

## Terasest kaabliredel

Terasest konstruktsioonide kasulikud omadused on hea koormustaluvus ja pikaajaline vastupidavus , mistõttu on peamised kasutuskohad eelkõige tööstuslikud ja niisked keskkonnad, kus on oluline mehaaniline vastupidavus. Peamised kasutuskohad on tööstusobjektid: elektrijaamad, keemia- ja toiduainetetööstus, niisked ruumid, maanteetunnelid, varjendid ja hooned ehk kohad, kus nõutakse suurt koormustaluvust. 

## Viited
Sepisraud

**Sepisraud** (ka *separaud* või *pudeldusraud*) on rauasulam, mille süsinikusisaldus on väga madal (alla 0,05%). 

Sepisraud on sitke, sepistatav, deformeeritav ja kergesti sepiskeevitatav, kuid seda on keerulisem elektriliselt keevitada.

Laialdaselt kättesaadavaks sai sepisraud alles pärast 1800. aastat, muutudes lõpuks eelistatud materjaliks sildade, rööbaste, laevade ja hoonete ehituses kuniks 19. sajandi teises pooles töötati välja uued terase valmistamise meetodid (näiteks bessemerprotsess).

Sepisrauast on ehitatud näiteks Eiffeli torn (1889), sildadest näiteks Britannia sild (1850), Royal Albert Bridge (1859), Runcorni raudteesild (1868), Tay sild (1878), Severni raudteesild (1879) ja Garabit' viadukt (1884). Ka 19. sajandi esimeses pooles rajatud rippsildade kettkandurid valmistati sepisrauast (Menai rippsild, Conwy rippsild, Cliftoni rippsild, Schuylkilli kettsild, Széchenyi kettsild, Hammersmithi sild).

## Viited
Bohdan Hmelnõtskõi sild

**Bohdan Hmelnõtskõi sild** on kolmeavaline jalakäijate sild Moskvas Kiievi vaksali lähedal üle Moskva jõe. Nimetatud 2004. aastal ukraina hetmani Bohdan Hmelnõtskõi järgi.

Sild avati 2001. aastal 2,5 km jõe ülesvoolu asunud demonteeritud ajaloolisest Krasnolužki sillast, mille metallkaarsilla peakandur (sillakaar) transporditi praamidel tervikuna 2,5 km allavoolu ja monteeriti Bohdan Hmelnõtskõi silla kaldasammastele. 

Peasilde pikkus on 135 m, silla üldpikkus 235 m. Sild katustati klaasseinte ja -katusega.


Russia 3302 (4169836031).jpg|Öine sillavaade
Russia 3695 - Bye Moscow (4169832095).jpg|Sisevaade


## Vaata ka
*Puškini sild
Johann Christoph Gutsleff

**Johann Christoph Gutsleff** (1685 Tallinn, Rootsi kuningriik – 15. jaanuar 1767 Suure-Jaani, Liivimaa Venemaa keisririik) oli Liivimaa vaimulik.

Johann Christoph Gutsleff õppis aastatel 1704–1707 Halle ülikoolis, töötas 1712. aastast Tallinna gümnaasiumis.

Aastatel 1715–1767 oli Johann Christoph Gutsleff, Suure-Jaani Johannese koguduse pastor.

## Isiklikku
Tema isa Johann Gutslaff (surnud 1657) oli Urvaste pastor, vend Eberhard Gutsleff  (umbes 1690–1749)  oli  Tallinna Püha Vaimu koguduse pastor, vaimulik ja piiblitõlkija ja  Heinrich Gutsleff  (1680–1747)  Kullamaa Püha Johannese koguduse  pastor.

## Viited

## Välislingid
*
Valdensinia

***Valdensinia*** on seltsi tiksikulaadsed kuuluv seente perekond.

Perekonna ainus liik on *Valdensinia heterodoxa* – elab mustikal, aga ka pohlal ja tammel. Tekitab mustika-laikpõletikku. 

## Välislingid
* ''Valdensinia'' andmebaasis eElurikkus.
Lužnetski sild

**Lužnetski sild** (vene keeles Лужнецкий мост) on kaheteeline raudteesild Moskva raudtee väikesel ringraudteel Moskva linnas üle Moskva jõe. 

Tarinduselt läbiva sõiduteega kaarsild rajati 2001. aastal ajaloolise **Krasnolužki silla** asukohas, mille vana silla kaldasammastele monteeriti uus peakandur (sillakaar), mis on vana silla täpne koopia. Peasilde pikkus on 135 m.

## Ajalooline sild (1907–2001)
Praeguse Lužnetski silla asukohas rajati aastatel 1905–1907 Lavr Proskurjakovi projekteeritud kaheteeline kolmeavaline raudteesild, mille 135 meetri pikkune peasille oli tarinduselt läbiva sõiduteega kaarsild. Arhitektuurse osa projekteeris arhitekt Aleksandr Pomerantsev. Silla algne nimetus oli **Keiser Nikolai II sild** (мост Императора Николая II). Pärast veebruarirevolutsiooni kandis nime *Krasnolužki sild*. 

Sild oli samatüübiline Andrei sillaga.

2001. aastal sild demonteeriti ja peakandur (sillakaar) transporditi praamidel tervikuna 2,5 km allavoolu ja monteeriti Bohdan Hmelnõtskõi silla kaldasammastele. 

Tänapäeval tuntakse ajaloolist silda ka nime all **Vana Krasnolužki sild**.

## Vaata ka
*Andrei raudteesild
Arved Viirlaiu nimeline kirjandusauhind

**Arved Viirlaiu nimeline kirjandusauhind** on Torontos asuva Väliseesti Muuseumi poolt välja antav kirjandusauhind.

Kirjandusauhind loodi 2022. aastal Arved Viirlaiu 100. sünniaastapäeva puhul. 

Auhinda antakse välja üle aasta Arved Viirlaiu sünnipäeval, 11. aprillil. Auhinnaga pärjatakse ilukirjanduslikke teoseid, mis mõtestavad Eestit ja eestlust.

## Laureaadid
*2022 Lehte Hainsalu, luulekogu "Valuvaba"
*2024 Kuido Merits, romaan "Tsaari ulaan"

## Viited
Umbra

**Umbra** on looduslik muldpigment, mis koosneb peamiselt raudoksiidist ja mangaanoksiidist. See on ookritest märgatavalt tumedama pruuni värvusega, mis võib olla kollaka, punaka või roheka varjundiga ja sisaldab mangaaniühendeid rohkem kui ookrid, 5–20 protsenti. 

Värvainete indeksis on umbra tähis PBr7 (Pigment Brown 7).

## Omadused
Umbra on kollakaspruuni kuni rohekaspruuni värvusega värvipigment, mida saab kasutada temperas, õlivärvis ja akvarellis. Umbrat iseloomustab väga nüansirikas värvus, soe toon ja kiire kuivamisvõime. Tumeduse annab pigmendile suurem mangaanisisaldus, samas kui teised lisandid – savi, talk ja kaltsiumkarbonaat – ei mõjuta pigmendi värvust. Umbra omadused pigmendina, nagu katvus ja värviandvus, sõltuvad suurel määral värvimulla koostisest ning räni ja muude lisandite olemasolust, osakeste suurusest ning pigmendi valmistamisviisist. Katvus ja värviandvus on seda paremad, mida suurem on pigmendi raua- ja mangaanisisaldus. Parimat sorti Küprose umbra võib sisaldada kuni 16% mangaanioksiidi, Inglismaa umbrasordid vaid 7%.

## Ajaloost
Umbra on ookri kõrval üks vanimaid inimese kasutatud pigmente. Selle varaseim näide on leitud Ajanta koobastemplites (200. aastad eKr – 600) ning pigmenti kasutati laialdaselt varauusaja Euroopa maalikunstis.

Mõnede allikate järgi tuleneb umbra nimetus pigmendi geograafilisest päritolukohast Umbriast, teise selgituse järgi ladinakeelsest sõnast *umbra*, mis tähendab varju (umbra on maalikunstis pikka aega olnud varjude kujutamiseks).

Kuigi 20. sajandil on naturaalsed pigmendid jäänud tehispigmentide kasutamise varju, toodetakse looduslikku umbrat siiski ka tänapäeval ning peamised leiukohad asuvad Küprosel.

## Vaata ka
* umbrapruun

## Viited

## Välislingid
* Umber: The Historical and Versatile Earth Pigment - Its Uses, Properties, and Sustainability. - Natural Pigments
* Colour story: Raw Umber. - Winsor&Newton
I-Empire

**"I-Empire"**  on ansambli Angels & Airwaves teine stuudioalbum. See ilmus 2007. aasta novembris.

## Lood
#"Call to Arms" – 5:05
#"Everything's Magic" – 3:51
#"Breathe" – 5:33
#"Love Like Rockets" – 4:50
#"Sirens" – 4:19
#"Secret Crowds" – 5:02
#"Star of Bethlehem" – 2:07
#"True Love" – 6:08
#"Lifeline" – 4:15
#"Jumping Rooftops" – 0:44
#"Rite of Spring" – 4:22
#"Heaven" – 6:38

## Koosseis
*Tom DeLonge – vokaal, kitarr, klahvpillid
*David Kennedy – kitarr, klahvpillid, süntesaator
*Matt Wachter – bass, kitarr, süntesaator, taustalaul
*Atom Willard – trummid
Võtted

**Võtted** (**filmivõtted** või **televõtted**) on filmi, salvestatud televisioonisaate või muu videoteose (muusikavideo, reklaamfilmi jne) tootmise etapp, mille käigus filmitakse (võetakse üles) põhiline osa filmi või saate videomaterjalist. Tavaliselt eelneb võtetele eelproduktsioon ja järgneb järelproduktsioon.

Võtetel osalevad näitlejad, režissöör, operaator(id), helirežissöör, produtsent ja olenevalt filmist või saatest rohkem või vähem tugipersonali (nt assistendid, kostümeerijad, transporditöölised, valgustajad, toitlustajad, konsultandid jne).

Võtted võivad toimuda stuudios või väljaspool stuudiot filmi/saate tegevuse toimumiskohas (siseruumides või välitingimustes).

Võtete algus tähendab rahastajatele tavaliselt punkti, kust tagasipöördumist enam ei ole, sest enne võtete lõppu pole tavaliselt võimalik mängu pandud raha tagasi saada. Kuigi võib juhtuda, et projekt katkestatakse eelproduktsiooni ajal, näiteks kui staarnäitleja projektist lahkub või sureb või kui mingi skandaal tabab staarnäitlejat või filmikompaniid, on vähetõenäoline, et projekt kaotab rahastuse võtete ajal.
Kārlis Gailis

**Kārlis Gailis** (8. märts 1901 Stiene mõis, Volmari kreis – 2. veebruar 1994) oli läti ehitusinsener ja ülikooliõppejõud.

Ta lõpetas 1929. aastal Läti Ülikooli ehitusteaduskonna. Töötas enne sõda maanteede valitsuses vaneminsenerina ning pärast sõda õppejõuna Läti ülikoolis ja hiljem Riia Polütehnilises Instituudis (dotsendina). 

Gailise projekteeritud sildu on Daugavpilsi terassild üle Daugava (1935), Sigulda kaarsild üle Koiva jõe (1937) ja Jelgava sild üle Lielupe jõe (1939). Ta oli ka esimeses maailmasõjas kannatada saanud Raudsilla taastusprojekti autor (1938).

1938. aastal pälvis Gailis Läti riikliku autasu – kavalerijärgu Tunnustusristi.

Ta on maetud Riia metsakalmistule.

## Viited
Ogre jalakäijate sild

**Ogre jalakäijate kaarsild** (läti keeles *Ogres arkveida gājēju tilts*) on jalakäijate sild Ogres üle Ogre jõe. 

Sild on tarinduselt üheavaline raudbetoonist ülemise sõiduteega kaarsild, valminud 1966. aastal. Projekti autorid on Valentīns Salcevičs, Žanis Mēness ja Teodors Vitkuss.

Silla kogupikkus on 96 m ja sillateki laius 4,5 m. Kaare sille on 83 m ja tõus 7,8 m. Tegemist on Läti pikima kaarsillaga.

Sild ühendab linna keskosa Pārogrega, kus asub vabaõhulava.

## Viited
Jaan Liinat

**[[Jaan Liinat]]** (sündinud 28. mail 1977 Tallinnas) on eesti muusik ja helilooja. Ta on *[[heavy metal]]*'i ansambli Herald trummar alates 2010.

Aastal 2016 pälvis ta Heraldiga auhinna Eesti Muusikaauhindade kategoorias "aasta metal-album" albumiga "Masin".

Jaan on ka progressivse metal-i ansamblite Carnifex (1994 - 2003) ja Kantor Voy (2003 - 2010) üks asutajaliikmetest. Samuti on ta musitseerinud ansamblites Pappa Lucca, ProjekTorn ja muudes erinevates projektides nagu Viron Maiden jpt.

Jaan on õppinud ka trompetit ja mänginud nooruses mitmes orkestris.

## Diskograafia

Carnifex - "Searching" (Demo 1995)

Carnifex - "Oceans Of Marble" (EP CD 1997)

Carnifex - "Poison Art" (EP CD 1999)

Kantor Voy - "Headswitch" (CD 2004)

Kantor Voy - "Das Plaat" (CD 2010)

Herald - "Masin" (CD / LP 2015)

Herald - "Kurat" (CD / LP 2020)
Pruun ooker

**Pruun ooker** on ooker, mis on mangaaniühendite jm lisandite tõttu kollasest ookrist tumedama pruunika tooniga, millel siiski võib olla kollakas või punakas varjund. 

## Koostis ja omadused
Pruuni ookri peamine värviandev komponent on limoniit, mis koosneb paljudest raudoksiidi sisaldavatest mineraalidest nagu götiit, mis on peamine osis, aga ka akageneiit, lepidokrosiit ja jarosiit; pruuni värvuse annab tavaliselt väike mangaanilisand (mangaanoksiid või mangaanoksiidhüdraat), aga pruunis ookris leidub ka savi ja räniühendeid.

Pruun ooker on nagu teisedki ookrid stabiilne kuumutamise suhtes, ent tundlik happelisele keskkonnale. Sel on hea katvus ja värviandvus, pigment sobib kõigi teiste pigmentidega ja sideainetega.

## Vaata ka
* Ookerpruun

## Viited
Chebi ringkond

**Chebi ringkond** (tšehhi keeles *Okres Cheb*) on 2. järgu haldusüksus (ringkond) Tšehhis Karlovy Vary maakonnas. Chebi ringkond piirneb läänes ja põhjas Saksamaaga. Ringkonna halduskeskus on Cheb.

## Viited
Martin Noodla

**Martin Noodla** (5. märts 1980) on eesti käsipallitreener ja endine käsipallur.

## Haridus
Noodla lõpetas 1998. aastal Tallinna 54. Keskkooli, 2002. aastal Tallinna Pedagoogikaülikooli kehakultuuri teaduskonna ja 2018. aastal sporditeaduste ja füsioteraapia magistrina Tartu Ülikooli.

## Mängijana
Käsipallitreeninguid alustas Martin Noodla kuueaastaselt Tallinna Oktoobri rajooni spordikoolis ja tema esimene treener oli Enno Karrisoo.

Noodla on tulnud 2002. aastal Põlva Serviti ja 2005. aastal Chocolate Boysi meeskonnas Eesti meistriks. Eesti meistrivõistluste resultatiivseim mängija oli ta aastatel 1999 ja 2005 ning parimaks mängijaks valiti 2005. aastal.

Ta on mänginud aastatel 2005–2006 Kreekas Ateena AEK meeskonnas ja 2010–2015 Soomes Vantaa Atlase meeskonnas. Soome meistrivõistlustel on ta võitnud hõbemedali (2012) ja pronksmedali (2010). 

Martin Noodla kuulus aastatel 1998–2008 Eesti koondisse, kus tegutses mängujuhi kohal. 

## Treenerina
Aastal 2001 alustas ta tegutsemist käsipallitreenerina. Soomes oli Noodla 2013–2015 Vantaa Atlase meeskonna peatreener. Aastatel 2015–2019 töötas ta Audentese SK käsipalli meeskonna peatreenerina ja 2023–2024 HC Tallinna meeskonna peatreenerina. Ta on treener Audentese Spordigümnaasiumis.

Noodla on tegutsenud aastatel 2017–2023 Eesti naiste ja neidude koondiste peatreenerina. Ta on olnud 2016–2017 ja 2019–2023 Eesti meeste koondise abitreener ning on aastast 2023 koondise peatreener, kui lahkus endine peatreener rootslane Thomas Sivertsson.   

Martin Noodla omab käsipallitreeneri kutsetaset 7, tal on Euroopa Käsipalliliidu meistertreeneri litsents (EHF Master Coach 2018)..
Ta on olnud Eesti Olümpiakomitee sportlaskomisjoni liige. Aastast 2019 on Noodla Käsipalliklubi Oskar juhatuse liige.

## Isiklikku
Tema ema on spordipedagoog Ülle Noodla, isa käsipallitreener Alar Noodla ja noorem vend endine käsipallur Valdar Noodla.

## Viited

## Välislingid
* Martin Noodla. Eesti spordi biograafiline leksikon.
* Käsipallikoondise peatreeneriks saab Noodla: jalgratast leiutama ei hakka. sport.err.ee, 16. oktoober 2023.
Karlovy Vary ringkond

**Karlovy Vary ringkond** (tšehhi keeles *Okres Karlovy Vary*) on 2. järgu haldusüksus (ringkond) Tšehhis Karlovy Vary maakonnas. Karlovy Vary ringkond piirneb põhjas Saksamaaga. Ringkonna halduskeskus on Karlovy Vary.

## Viited
Sokolovi ringkond

**Sokolovi ringkond** (tšehhi keeles *Okres Sokolov*) on 2. järgu haldusüksus (ringkond) Tšehhis Karlovy Vary maakonnas. Chebi ringkond piirneb põhjas ja loodes Saksamaaga. Ringkonna halduskeskus on Sokolov.

## Viited
Sihtasutus Küber-Kompleksi

**Sihtasutus Küber-kompleksi** (ingl *Cyber-Complex Foundation*, lühend **CCF**) - poola valitsusväline organisatsioon, mis on pühendatud küberturvalisus ja informaatika, telekommunikatsioon ja kaasaegse tehnoloogia aspektide edendamisele ühiskonnas. Sihtasutuse kui riigikaitsega seotud seadusjärgsete eesmärkidega organisatsiooni üle teostab järelevalvet riigikaitseminister. Organisatsiooni juhatuse direktor on Łukasz Świerczewski.

Organisatsiooni loomisest alates on organisatsioon arendanud oma uurimisprojekti MASINT valdkonnas: iThena, mis töötab rahvusvahelisel BOINC platvormil. Selle projekti üks osa on osa OONI infrastruktuurist, mis jälgib tsensuuri kogu maailmas. Organisatsioon avaldab iThena projekti tulemused teadusartiklites.

## Viited
Schlörwagen

***Schlörwagen*** (ee k "Schlöri auto", hüüdnimega "Göttingeni muna" või "Ratastel tiib") oli Karl Schlöri (1911–1997) loodud aerodünaamiline, tagamootoriga sõiduauto prototüüp, mida esitleti avalikkusele 1939. aasta Berliini autonäitusel. See ei läinud kunagi tootmisse ja prototüüp pole säilinud.

## Disain
Müncheni ettevõtte Krauss Maffei insener Schlör arendas juba 1936. aastal välja ülimadala õhutakistusteguriga kere. Schlöri juhendamisel ehitati AVA-s (Göttingeni aerodünaamiliste katsete instituut) selle mudel. Hilisemad tuuletunneli katsed andsid erakordselt madala õhutakistusteguri: 0,113. Elusuuruses mudeli jaoks kasutati Mercedes-Benz 170H šassiid, mis on üks selle automargi vähestest tagamootorigia konstruktsioonidest. Mootoriga mudeli hilisemad testid näitasid veidi kõrgemat, kuid siiski muljetavaldavat õhutakistustegurit 0,186.

Schlörwagen teljevahe oli 2,60 meetrit, sõiduki pikkus 4,33 meetrit ja kõrgus 1,48 meetrit. Laiust 2,10 meetrit oli vaja selleks, et rattad mahuks kere sisse. Essenis asuva ettevõtte Brüder Ludwigite valmistatud kere oli pisarakujuline, kerega ühetasaste kumerate akende ja kinnise põrandaga. Hoolimata alumiiniumkonstruktsioonist oli see Mercedes 170H-st umbes 250 kg raskem. Aerodünaamiline kuju ja mootori paigutuse tõttu kaugel taga asuv raskuskese mõjutasid Schlörwageni sõiduohutust ja muutsid selle külgtuule suhtes väga tundlikuks.

Proovisõidul võrdluses seeriatoodangu Mercedes 170H-ga saavutas Schlörwagen tippkiiruse ligi 135 km/t (20 km/t kiirem kui Mercedes) see kulutas 8 liitrit kütust 100 kilomeetri kohta – vähem kütust kui Mercedes. Karl Schlöri sõnul võinuks sõiduk saavutada kiiruse 146 km/t.

Aasta hiljem esitleti seda avalikkusele 1939. aasta näitusel Berlin Auto Show. Kuigi see pälvis suurt huvi, pidasid paljud seda koledaks. Alanud sõja tõttu jäi auto tootmata.

## Hilisem ajalugu
1942. aastal paigaldati prototüübile Nõukogude 130 hj (97 kW) õhusõiduki radiaalmootor ja sõideti sellega katserajal.

Prototüüpi hoiti ilmselt kuni 1948. aasta augustini Saksa lennunduskeskuses (DLR) Göttingenis. Schlöril ei õnnestunud kahjustatud autokere Briti sõjaväeadministratsioonilt enda kätte saada ja selle edasine saatus on teadmata.

2007. aastal katsetas Saksa lennunduskeskus Schlöri algset väikest mudelit taas tuuletunnelis: see ei näidanud pööriseid ega pidurdusturbulentsi. Üks DLR-i arhiivis hoitavatest originaaljoonistest mõõtkavas 1:5 on väljas PS Speicheri transpordimuuseumis Einbeckis.

Hannoveris asuv mittetulundusühing Mobile Welten eV loob kahte koopiat Mercedese mootoritega ja Maybachi käigukastiga.

## Galerii

Fail:Karl_Schlör.jpg| Karl Schlör (1939)
Fail:Schlörwagen_-_Construction_drawings.jpg|alt=Construction drawings| Ehitusjoonised
Fail:Schlörwagen_-_Interior_view.jpg|alt=Interior View| Sisevaade
Fail:Schlörwagen_-_Test_drive_on_the_highway.jpg|alt=Test drive on the autobahn| Proovisõit kiirteel
Fail:Schlörwagen_with_a_Russian_aircraft_power_unit.jpg|alt=With a Russian aircraft engine (1942)| Vene lennukimootoriga (1942)
Fail:Schlörwagen_Windkanal_Modell.jpg|alt=Model in the DLR wind tunnel| Mudel DLR tuuletunnelis


## Vaata ka

* BMW Isetta
* Citroen DS

## Viited
Tükikauba terminal

**Tükikauba terminalides** *(break bulk terminal)* käideldakse mitmesuguseid masinaid, seadmeid, metalli, puitu, ehitusmaterjale, mida laaditakse ja lossitakse peamiselt sadama portaalkraanade ja mobiilsete kraanade abil. **Tükikaup** *(breakbulk cargo)* kujutab endast pakendatuna ja tahkel kujul olevat kaupa, mida tõstetakse laeva pardale ja laevalt kaile sadamakraanade, laeva kraanade või derrik-kraanade abil. Tükikaupu võidakse hoiustada nii välitingimustes kui sadama territooriumil asuvates laohoonetes.

## Viited
Blackhouse

**Blackhouse** (inglise keeles: **must maja**) on maja, mis oli levinud Iirimaal, Hebriididel ja Põhja-Šoti mägismaal. Selle nimetus tuleneb peamiselt sellest, et ta oli igat moodi "mustem" kui uued heledamad majad, samuti oli nende majade sisemus suitsust mustaks tahmanud.

Seinad olid kivimüürist, mis oli laotud ilma mördita, sarnaselt nagu ehitatakse kiviaedu. Põrand oli maapinna peal, kaetud lamedate kividega. Aknaid ei olnud. Katus oli õlgkatus või mätaskatus. Katuse kinnihoidmisel kasutati köisi, mille otsas olid kivid. Kütteks kasutati lahtist kollet, suits pääses välja läbi augu katuse otsas, või läbi õlgkatuse õlgede. Mõnikord elasid osas majast ka koduloomad.

## Vaata ka
* Rehielamu

## Viited
Ro-ro terminal

**Ro-ro terminal** (ingl.k. *ro-ro terminal*) on mõeldud veeremilaevade (ro-ro laevade) teenindamiseks (laadimiseks ja lossimiseks). Ro-ro terminal omab vähemalt üht kaid, mis on varustatud tehniliste võimalustega veeremilaevade laadimiseks ja lossimiseks ahtri- või vöörirambi abil. Kuna sõidukeid transporditakse peamiselt spetsiaalsete veeremilaevade – autoveolaevadega, vähesel määral ka traditsiooniliste ro-ro alustega, on sõidukite logistika terminalid sisuliselt spetsialiseerunud ro-ro terminalid.
Hanna Kanep

**Hanna Kanep** (sündinud 16. oktoobril 1978) on Eesti kõrgharidustegelane, Rektorite Nõukogu peasekretär ja külalisteadur Tartu Ülikooli majandusteaduskonnas.

Ta lõpetas aastal 2001 bakalaureusena Tartu Ülikooli majandusteaduskonna rahvamajanduse erialal. Aastal 2006 lõpetas ta Tartu Ülikooli majandusteaduskonna majandusteaduse magistriõppes, magistritööks "Tehnilise efektiivsuse hindamine hariduses Eesti gümnaasiumiastme näitel", juhendajaks professor Janno Reiljan.

## Tunnustus
* 2021 Tartu Ülikooli Tänutäht
* 2023 Valgetähe V klassi teenetemärk 

## Viited
Autologistika terminal

**[[Autologistika]]** **terminale**, ka **sõidukite logistika terminale** (ingl.k. *car terminal; vehicle logistics terminal*) kasutatakse uute või kasutatud mootorsõidukite ladustamiseks pärast laeva lossimist või nende laadimiseelseks hoiustamiseks. Tegemist on suurte parklatega vahetult sadamakaide läheduses. Autoterminalides osutatakse sageli ka erinevaid lisaväärtusteenuseid, nagu müügieelne kontrollimine ja ettevalmistus, kaitsekilede eemaldamine või täiendav autode kaitsmine maanteevedude tarvis jms. Suurtes autoterminalides võidakse ladustada avatud platsidel korraga kümneid ja isegi sadu tuhandeid koostehastest tarnitavaid sõiduautosid. 

## Viited
12EEK Monkey

**12EEK Monkey** on Põhjamaade Hirmu ja Genka koostööprojekt, mis sai alguse aastal 2006.

Nende debüütalbum “Xibalba Spa” ilmus 2017. aasta 17. veebruaril.

## Viited
Vedelkütuse terminal

**Vedelkütuse terminal** (ingl.k. *oil terminal*) on mõeldud vedelas olekus (ka veeldatud olekus) toornafta ja erinevate kütuste ning vedelas olekus gaaskütuste (LNG, LPG) käitlemiseks. Vedelkütuse terminalides käideldakse mootorikütustest enamasti diislikütust, autobensiini, lennukikütust, laevakütust ning kütteõli. Terminalides võib toimuda ka kütuste vääristamine, ehk vahetöötlemine erinevate komponentide lisamise ning kütuse tehnoloogilise töötlemisega. Terminalides on mahutid suurte kütusekoguste hoiustamiseks enne ümberlaadimist. 

Mahutitest kaini kulgevad torustikud, mida mööda pumbatakse kütus laeva või laevast välja. Tüüpiliselt kulgeb terminali raudtee, mis jaguneb omakorda haruteedeks koos tühjendamis- ja täitmisestakaadidega. Terminalitoiminguteks on laevade laadimine ja lossimine, naftasaaduste transport mööda torustikke sadamakailt mahutitesse ning erinevate naftasaaduste segamine vastavalt klientide soovidele. Masuudi laadimiseks on vaja see soojendada vagunites eelnevalt kuni temperatuurini 500C. 

## Muuga sadama vedelkütuse terminalid
Sadam AS Muuga sadamas on mitu vedelkütuste terminali. Neist suurima käsutuses on terminal, mille kasutada on seitse tankerite laadimiseks kasutatavat kaid. Terminalis suudetakse käidelda diislikütust, autobensiini, lennukikütust, rasket ja kerget laevakütust, kütteõli ning masuuti. 

Üks naftasaaduste mahuti mahutab kokku keskmiselt 20 000 m3 vedelkütust. Ühe võimsa pumba tootlikkus on kuni 1400 m3/h. Tunni jooksul saab laadida või lossida erinevatel kaidel kokku ca 4000 m3 vedellasti. Vagunite tühjakslaadimine toimub haruteedel, mis on ette nähtud erinevatele naftaproduktidele. Igal haruteel on vagunite tarvis ca 15 tühjendusjaama, ehk korraga saab tühjendada ühel kõrvalteel neljandikku rongi vagunitest.
Xibalba Spa

“**Xibalba Spa**” on koostööprojekti 12EEK Monkey debüütalbum, mis ilmus 17. veebruaril 2017.

## Laulude loend

# Piksepalve
# Mu xitt on kosmos
# Kanalisatsioon
# HD209458d
# Hoka Hey
# Snaige Olümpos
# Iseloomult toores
# Ära söö küpsiseid voodis
# Paigalreis
# Oimjakon
Instrumentaalide autorid: Priidas (1), Tatmo Savvo (2), Dew8 (3, 6, 10), Lauri Täht (4, 8, 9), eib (5), Otto Suits (7).

## Viited
Väetiseterminal

**Väetiseterminal** (inglise *fertiliser terminal*) on sadamaterminal, kus ollakse spetsialiseerunud väetiste käitlemisele. Väetiste käsitlemine ja ladustamine võivad toimuda nii lahtiselt kui ka vastavates pakendites (puistaine pehmekonteiner jms). Väetisi laaditakse konveiersüsteemidega ja hoiustatakse angaarides või betoonist poolkerades. 

## Muuga sadama väetiseterminal
Tallinna Sadam AS Muuga sadama mineraalväetitse terminal on betoonist kuppelladudega Läänemere regioonis üks ohutumatest väetiseterminalidest. Plahvatusohu vähendamiseks mineraalväetiste käitlemisel ja granuleeritud kujul puistkauba laadimise ja lossimise tõhustamiseks, asendati varem kasutatud angaarid kuppelladudega. Uuetüübilistes, ligi 1,0 m paksuste monoliitbetoonist seintega poolkerakujulistes kuppelladudes hoiustatakse peamiselt plahvatusohtlikke väetisi. Salpeeter on plahvatusohtlik aine ja kui plahvatus peaks aset leidma kupli all, põrkub lööklaine paksu betoonkoorikuga kuplil sisepinnalt tagasi. Eri suundades tagasi põrkuvad lööklained summutavad suurel määral üksteist. Kupleid on kaheksa, millest igaüks mahutab 8500 t mineraalväetisi. Kuppelladude täitmine toimub ülevalt rihmkonveieriga ja tühjendamine põrandaaluste luukide kaudu. Allpool põranda- ja maapinda on samuti rihmkonveierid, mis transpordivad kupli all hoiustatud väetise puistlasti laeva pardale. 

Terminalis pakutakse klientidele täiendavaid teenuseid ka väetiste segamise näol. Segatud väetised pakendatakse puistaine pehmekonteineritesse ja saadetakse tellijatele maantee- või raudteetranspordiga. Lisaks puistaine pehmekonteineritele laaditakse väetisi ka 20 ft konteinerisse, mille siseseintele ja lakke kinnitatakse eelnevalt spetsiaalne, konteinerisuurune plastkott. Koti ava sulatatakse pärast selle täitmist ja konteineri uksed suletakse. 

## Viited
Natuke veel

“**Natuke veel**” on DVPH järjekorras teine ja siiani viimane album, mis ilmus 1. detsembril 2014.

## Viited
Portaalkraana

**Portaalkraana** (ingl.k. *portal crane*) on vertikaalsete jalgadega sadama pukk-kraana (ingl.k. *gantry crane*). See on rööbasteel liikuv universaalne sadamakraana, millega on võimalik laadida ja lossida erinevaid laste. Enamasti on rööbastel liikuva kraana rööbaste vahel raudteerööpad, millel liiguvad raudteevagunid kraana tugijalgade vahel. See võimaldab laadida portaalkraanaga kaupu otse vagunist laeva ja vastupidi. Portaalkraanasid kasutatakse ka osadel laevadel, kus see liigub laeva parrastel olevatel rööbastel kogu aluse pikkuses. 

Moodsad portaalkraanad on tootlikud tõsteseadmed. Võrreldes vanemat tüüpi kraanadega on paranenud eelkõige kraanade töö kiirus ja tõstejõud. Kui veel pool sajandit tagasi sooritati kraanadega sadamates peaaegu kõik lastimis- ja lossimisoperatsioonid, siis konventsionaalsete laevade arvu vähenemise, uute laevatüüpide tuleku ning moodsate sadamatehnoloogiate kasutuselevõtmise tõttu on portaalkraanade kasutamine vähenenud. Neid on endiselt tarvis konventsionaalsetele, lo-lo tüüpi laevadele tükikauba, seadmete ja masinate ning puistlasti terminalides väetiste, kivisöe jms puistkauba laadimiseks. 

## Viited
Mobiilne kraana

**Mobiilne kraana** (inglise *mobile crane*) on üldotstarbeline universaalne kraana, mis on võimeline liikuma ratastel või roomikutel ühest piirkonnast teise.

Selliseid kraanasid kasutatakse näiteks väikestes ja keskmise suurusega multifunktsionaalsetes sadamaterminalides. Laaditakse nii tükikaupa kui ka puistlasti. Mobiilse sadamakraana Gottwald tõstejõud on 200 t, tööraadius 56 m ja tootlikkus laadimisel 1800 t/h. 

## Viited
Puistlastiterminal

**Puistlastiterminal** (inglise *dry bulk terminal*) on sadamaterminal, kus laaditakse ja hoiustatakse puistlaste, nagu väetised, kivisüsi, killustik, teravili jms. Puistlastiterminalid võivad olla varustatud portaalkraanade, konveierite, elevaatorite, punkrite jms tehnikaga. Kaupu, nagu väetised, pelletid, teravili jms), hoiustatakse kaetud ladudes (angaarides) või spetsiaalsetes silodes. Kivisütt, kivikillustikku, liiva hakkepuitu jms ilmastikukindlaid puistmaterjale hoiustatakse sadamakaidel avatud laoplatsidel. 

## Viited
Umbrapruun

**Umbrapruun** on üks pruunidest värvitoonidest, varieeruvalt hele- kuni tumepruun värvus, mis vastab muldpigmendi umbra värvusele.

## Pildid

Terra ombra naturale umber.jpg|Naturaalne umbra
Terra ombra naturale.JPG|Naturaalne umbra


## Variatsioonid
Loodusteadlastele ja linnuvaatlejatele määratud värviõpik, 1886. aastal ilmunud "A nomenclature of colors for naturalists..." annab nii naturaalse umbra kui ka põletatud umbra värvuste näidised, esimene kergelt roheka nüansiga heledam pruun, teine soe tumepruun.

1821. aasta värviõpiku "Werner's Nomenclature of Colours" umbrapruun (*umber brown*) on kergelt punakas tumepruun, mis on segatud pähkelpruunist ja mustjaspruunist. Värvuse näideteks toob ta roo-loorkulli sulgede värvuse ja päevakübara (*Rudbeckia*) keskosa (putkõite) värvuse  .

Pantone värvikaardi toon Pantone 18-1246 *Umber* on keskmine soojatooniline pruun  , toon 17-1422 *Raw Umber* on kergelt hallikas pruun toon  .

Prantsuskeelse värvinimetuste portaali *Dictionnaire des couleurs* järgi on *Terre d'ombre* keskmine rohekaspruun  

Veebivärv *Umber* on tume hallikas pruun, tumeda naturaalse umbra värvi  , *Burnt Umber* on soe punakas tumepruun, põletatud umbra värvi  

RAL Classic värvikaardi toon 7022 *Umbragrau* on soojatooniline hall  , RAL Design seeria toon 085 60 50 *Mineralumbra* kollakaspruun   ja RAL Design toon 040 50 10 *Umbrasand* hallikaspruun .

## Viited
Konteinerkraana

**Konteinerkraana** (ingl.k. *container crane; STS gantry crane; ship to shore gantry crane*) on suur pukk-kraana, mida kasutatakse sadamate konteinerterminalides ookeani konteinerilaevade, fiiderkonteinerilaevade ja konteinerpraamide laadimisel. See on konteinerite laevale ja sellelt kaile tõstmiseks mõeldud spetsiaalne kraana tõstejõuga enamasti 40–70 t. Tänu haakimise automaatseadmele–spreederile toimub konteineri haaramine kiiresti: ühe tunni jooksul saab laadida laevale ja laevalt kaile kokku keskmiselt 30–40 konteinerit. Konteinerkraanasid valmistatakse väga erineva suurusega sõltuvalt konteinerilaevadest, mida need teenindavad.

## Ülevaade
Kraana liigub kai pinda süvistatud rööbasteedel. Selle all olev kaipind on vaba ning seal liiguvad harktõstukid ja terminalitraktorid konteineriveo haagistega. Kui harktõstukid või terminalitraktorid veavad konteinerid kaugemal asuvalt ladustamisalalt kaile, siis konteinerkraanadega tõstetakse need laeva ja laevast kaile. Mõne tunni jooksul, mil fiiderkonteinerilaev sadamas seisab, tõstetakse mitme kraanaga laeva ja sealt kaile sadu konteinereid. 

Konteinerkraana haarab konteinereid spetsiaalse tõsteseadme – spreederiga. Spreeder on kraana või tõstuki tõsteseade (lisaseade, haarats) ISO standardkonteinerite tõstmiseks ja teisaldamiseks. Spreederi nurkades on tõsteseadme hüdrauliliselt liikuvad fitingud (pöördlukud), mis haaravad konteinerit selle nurkadest. Neid kasutatakse konteinerkraanadel, konteinerite virnastajatel ning RTG ja RMG tüüpi pukk-kraanadel. Enamik spreederitest on pikendatava raamiga, mis võimaldab tõsta nii 20 *ft* kui ka 40 *ft* konteinereid. Spreederi haaratsi pikkust saab muuta hüdrauliliselt, kas manuaalselt või automaatselt vastavalt tõstetava konteineri pikkusele. 

Konteinerkraanasid valmistatakse paljudes suurustes. Panamaxi tüüpi konteinerkraanadega laaditakse enamik suuri konteinerilaevu. Postpanamaxi tüüpi kraanadega laaditakse ja lossitakse kõige suuremaid konteinerilaevu. Suuremate kraanade ülestõstetava laadimiskonsooli pikkus ulatub 52 meetrini. Ultra Post-Panamaxi klassi kraana noole väljaulatus (kais servast) on 62,5m, konteineri ridade arv laevatekil 22 ja kraana tõstejõud 85 t. Väiksemaid kraanasid kasutatakse fiiderkonteinerilaevade ja konteinerpraamide laadimiseks. 

Konteinerkraanade tavapärane tootlikkus on 25–30 konteineri tõstet tunnis. Seda tahetakse suurendada tasemeni 40-45 tõstet tunni jooksul. See on võimalik ainult juhul, kui eraldada teineteisest kail toimuvad operatsioonid ning konteinerite transport ja ladustamine. Konteinerilaevade suuruse kasvades, vajatakse ka senisest veelgi kiiremini töötavaid konteinerkraanasid. Võimsamate kraanade tõstejõud on 80 t, mis võimaldab tõsta korraga nii kaks 20 *ft* kui ka kaks 40 *ft* konteinerit. Rööbaste vahekaugus 30,5 m (100 *ft*) ja kraana liikumiskiirus 100–200 m/min. Suurte konteinerkraanade kaal on 1650 t ja kõrgus 90 m. 

## Viited
Tandoori

**Tandoori** on suur vaasikujuline ahi, mis on tavaliselt valmistatud savist. Juba vanaajal kasutati tandoorisid nii hapendamata (roti) kui ka hapendatud (naan) lameleibade valmistamiseks, ning samuti liha röstimiseks. Tandoorisid kasutatakse põhiliselt Aasias.

Tandoorit köetakse sisemiselt süte või puudega, mis küpsetab toitu otsese kuumuse ja suitsuga. Tandoorid võivad olla maa peal või maa sees. Temperatuur tandooris võib olla kuni 480 °C. Leivad kleebitakse siseseinale. Võib arvata, et kui algselt küpsetati leiba kuumadel kividel ümber lõkke, siis peagi märgati, et kui panna leib kivi küljele, siis küpseb ta tule paistel kiiremini.

Indias nimetatakse tandoorit *tandur*, Iraanis *tanur*, algselt tuleneb see nimi akadikeelsest sõnast *tinuru*, mis tähendab tuld mudas.

## Vaata ka
* Grillahi
* Lavašš

## Viited
KAJ (ansambel)

**KAJ** on Soomest pärit muusika- ja komöödia ansambel, mis alustas tegevust 2009. aastal. Ansambel kuulub Soome-Rootsi kultuuriruumi ja esineb peamiselt rootsi keeles, laulusõnad on Vöyri murdes. Ansamblisse kuuluvad Kevin Holmström, Axel Åhman ja Jakob Norrgård, kelle eesnimede algustähed moodustavad ansambli nime.

Nende muusika hõlmab mitmeid žanre, sealhulgas popmuusika, rokk, räpp, disko ja šlaager. Nende muusika sisaldab sageli huumorit ja satiiri. Neil on ka satiiriline *[[rockabilly]]* *alter ego* nimega Vörjeans, mis parodeerib raggare subkultuuri.

Ansambel võitis 2025. aasta Melodifestivaleni looga "Bara bada bastu" ja esindab Rootsit 2025. aasta Eurovisiooni lauluvõistlusel.

## 2025. aasta Melodifestivalen ja Eurovisioon
2025. aastal osales KAJ Melodifestivalenil lauluga "Bara bada bastu" ja pääses otse finaali. Finaalis sai KAJ 164 punktiga esikoha ja esindas Rootsit 2025. aasta Eurovisiooni lauluvõistlusel Šveitsis Baselis. Viimati osales Rootsi Eurovisiooni lauluvõistlusel rootsikeelse lauluga 1998. aastal.

## Diskograafia
### Stuudioalbumid
*"Professionella Pjasalappar" (2012)
*"Lokalproducerat Pjas" (2014)
*"Kom ti byin" (2016)
*"Gambämark" (2018)
*"Botnia Paradise" (2021)
*"Karar i arbeit" (2024)

### Kontsertalbumid
*"KAJ 10 (Live)" (2020)

### Singlid
*"Heimani i skick" (2013)
*"Jåo nåo e ja jåo YOLO ja nåo" (2014)
*"Pa to ta na kako?" (2015)
*"Taco hej" (2015)
*"Paavos Barkbrö" (live) (2017)
*"Text-TV" (2019)
*"Vems pojk e do?" (2019)
*"Bara bada bastu" (2025)

## Viited
Viljam Poltojainen

**Viljam Poltojainen** (28. aprill 1937 – 1. detsember 1994) oli eesti poksija.

Ta poksis Tallinna Tööjõureservides.

Oli I kergekeskkaalus (kuni 63,5&nbsp;kg) aastatel 1960 ja 1961 Eesti NSV meister.

## Viited

## Välislingid
*Viljam Poltojaise sporditulemused
Tüüp 56

**Tüüp 56** (hiina keeles 56式突击步枪, *Rünnakvintpüss, 1956. aasta mudel*) on Hiina rünnakvintpüss. See kasutab moona 7.62×39mm ning on Nõukogude Liidu automaadi AK-47 litsentsi all toodetud edasiarendus.

Hiina sõjavägi võttis Tüüp 56 kasutusele algselt püstolkuulipildujana ning esimestel aastatel kasutatigi seda rohkem püstolkuulipilduja kui ründevintpüssi rollis. Relva hakati 1956. aastal tootma esmalt Riiklikus Tehases nr 66, hiljem anti tootmine Norinco ja PolyTechi kätte. Relva toodetakse ekspordiks tänaseni.

## Kasutajad
* 
* 
* 
*  Ambazonia
* 
* 
* 
*  Boko Haram
* 
* 
* 
* 
* Contrad
*  Demokraatlik Kampuchea
* 
* 
* 
* 
* 
* 
* 
* 
* 
*  Iraagi Kurdistan
* 
* 
*  Issanda Vastupanuarmee
* 
*  Kachini Iseseisvusarmee
* 
* 
* 
* 
* 
* 
* 
* 
* 
* 
* 
* 
* 
* 
* 
* 
*  Oromo Vabastusarmee
* 
* 
*  Rahva Kaitsevägi
* 
* 
* 
* 
* 
* 
* 
* 
* 
* 
* 
* Uus Rahvaarmee
*  Viet Cong
* 
* 

## Vaata ka
* Tüüp 63 (rünnakpüss)
* Tüüp 81 (rünnakvintpüss)
* AK-74
* Tüüp 58

## Viited
Nopperabo

**Noppera-bō** (野箆坊) on Jaapani rahvapärimusest pärit yōkai – üleloomulik olend, keda tuntakse ka kui näota vaimu. 

Noppera-bō näeb välja nagu inimene, aga tal ei ole nägu: ei suud, nina ega silmi. Noppera-bō tuntakse peamiselt kui vaimu, kes armastab inimesi ehmatada ning üldiselt peetakse neid kahjututeks yōkaideks. Neid kohatake kõige sagedamini öösiti tühjadel teedel või eraldatud paikades, kus teisi inimesi ei viibi. Sarnaselt paljudele teistele yōkaidele seisneb ka noppera-bō peamine tegevus inimeste hirmutamises. Alguses maskeeruvad nad meheks või naiseks, sageli seljaga läheneva inimese poole. Kontakti loomisel pöörduvad nad ohvri poole ning seejärel, ehmatusefekti suurendamiseks, pühivad käega oma näojooned justkui ära, paljastades täielikult sileda näopinna.

Noppera-bōd võivad tegutseda ka rühmiti, et ehmatada üht ja sama inimest. Sellistes lugudes põgeneb ohver esmase kohtumise järel paanikas ning satub peagi teise näiliselt tavalise inimese juurde, kes küsib juhtunu kohta. Kui ohver kirjeldab nähtut, vastab see isik fraasiga „Kas sa mõtled seda?“ ning eemaldab samal viisil oma näo, paljastades end samuti noppera-bōna. Mõnedes pärimustes kehastuvad nad ka ohvrite lähisugulasteks, mistõttu võib inimene enne koju jõudmist kohata mitut näota olendit, sealhulgas ka seda, keda ta peab pereliikmeks, kes kordab sama paljastavat žesti.

## Viited
Kasa-obake

***Kasa-obake*** (*唐傘小僧*) (ee paberist vihmavarjust preestri poiss) on naljaka välimusega bambusest vihmavarjuks muutunud kummitus, ehk *tsukumogami* (*付喪神*). See on nimetus elututele objektidele mis on saanud endale hinge ja yokai’ks muutunud. Neil on üks suur silm, vahest keel ja kas üks või vahest kaks jalga, mille peal nad ringi hüppavad.

Nende peamine eesmärk on inimesi ehmatada ja tüssata. Nende lemmik ehmatamis meetod on inimestele selja tagant ligi hiilida ja siis korra neid oma suure õlise keelega lakkuda. See on küll hirmus, aga mitte ohtlik.